Бейтыгъуэн Сэфарбий ягъэлъапIэ
Налшык къалэм и курыт еджапIэ №32-м пшыхь гуапэ щекIуэкIащ. Ар теухуауэ щытащ тхакIуэ, щIэныгъэлI, тхыдэтх, философ, журналист Бейтыгъуэн Сэфарбий и ныбжьыр илъэс 75-рэ зэрырикъум. Зэхыхьэр къызэригъэпэщащ Налшык къалэ администрацэм ЕгъэджэныгъэмкIэ и департаментым.
Пшыхьыр щекIуэкIым.
Аслъэн Майе Бейтыгъуэн Сэфарбий йохъуэхъу. Пшыхьым ирагъэблэгъащ композитор цIэрыIуэ ХьэIупэ ДжэбрэIил, «Адыгэ псалъэ» газетым и редак-тор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, КъБР-м и ТхакIуэхэм я зэгухьэныгъэм и унафэщI Беппаев МутIэлип, тхакIуэ Мэржэхъу Мухьэмэд, «Эльбрус» тхылъ тедзапIэм и унафэщI, усакIуэ Ацкъан Руслан, ЩоджэнцIыкIу Алий и цIэр зезыхьэ фондым и тхьэмадэ ЩоджэнцIыкIу Леонид, жылагъуэ лэжьакIуэ Бэлахъуэ Олег сымэ, нэгъуэщIхэри.
Пшыхьым кърихьэлIахэмрэ абы ирагъэблэгъахэмрэ еджакIуэхэм ягу къагъэкIыжащ Бейтыгъуэн Сэфарбий и гъащIэмрэ и гуащIэмрэ. ЗэIущIэм къыщы-
хагъэщащ абы и IэдакъэщIэкIхэр я программэм хэмытми, ахэр фIыуэ зэралъагъур, гъэщIэгъуэн зэращыхъур, зэпымыууэ зэрыпэплъэр. Апхуэдэщ Бейтыгъуэным итхахэм ящыщу зи цIэ ираIуа, щытхъу куэд зыхужаIэ «Псалъэ, псэу», «Псэлъэгъу», «ЗыкъызогъэщIыж», «КупщIэ», «Кабардинские фамилий», «Истоки и судьбы», «Кабарда и Ермолов», «Генеалогия кабардинских фамилий», «Великие личности и ценности», «Дух сомнения», «Средоточие», «Сущность» лэжьыгъэ купщIафIэхэр. Псом хуэмыдэу ахэр ягу щIыдыхьэу къагъэлъэгъуар тхакIуэм и псалъэр зэрымащIэрщ, зэрышэрыуэрщ, псалъэжьхэми, псалъэ шэрыуэхэми, жыIэгъуэ дахэхэми гупсысэ куу зэращIэлъырщ. Абы и щыхьэту, еджакIуэхэу Хьэгъэжей Миланэрэ Хьэгъэбанэ Каринэрэ Сэфарбий и жыIэгъуэхэм къеджащ. Апхуэдэу егъэджакIуэхэмрэ еджакIуэхэмрэ утыку кърахьащ Бейтыгъуэным хуатха усэхэр.
И къуажэгъу, Налшык къалэм и курыт еджапIэ №20-м и егъэджакIуэ Аслъэн Майе къыхигъэщащ Сэфарбий и зэфIэкIым лъэпкъыр, псом хуэмыдэу къармэхьэблэдэсхэр, зэрыригушхуэр, абы и Iэдакъэ къыщIэкIа лэжьыгъэхэм щIэупщIэ ин зэраIэр.
Пшыхьыр зыгъэдэха щIалэхэр. — Хуабжьу срогушхуэ тхакIуэ, философ Бейтыгъуэн Сэфарбий зэрысцIыхум. НэхъапэIуэкIэ псэуа, адыгэ лъэпкъым и цIыху акъылыфIэ Къэзанокъуэ Жэбагъы хуэбгъадэ хъунущ Бейтыгъуэным и IуэхущIафэхэмрэ и дуней тетыкIэмрэ. Сыт щыгъуи дэIэпыкъуэгъу къыпхуэхъуну хьэзыр ныбжьэгъу пэжым дрогушхуэ. ГъащIэ дахэ, гъащIэ кIыхь къэбгъэщIэну, уи мурадхэр къохъулIэну сынохъуэхъу! — жиIащ Беппаев МутIэлип.
ЩоджэнцIыкIу Леонид жиIащ Бейтыгъуэным гушыIэ дахэ зэрыхэлъыр, цIыхухэр зэригъэгушхуэр, гъащIэр зэригъэдахэр игу зэрыдыхьэр икIи абы хуигъэфэщащ зи лIыкIуэ фондым къыбгъэдэкI дыщэ медалыр.
— Бейтыгъуэн Сэфарбий и жыIэгъуэхэр ди газетым щIэх-щIэхыурэ тыдодзэ. Ахэр газетеджэхэм ягу ирохь. Абы и Iэдакъэ къыщIэкIахэм хуэдиз зытха куэд срихьэлIакъым, — жиIащ ХьэфIыцIэ Мухьэмэд. — КъБР-м и ТхакIуэхэм я зэгухьэныгъэм и унафэщIым гу лъезгъэтэнут абы и зы дэтхэнэ жыIэгъуэри ди классикхэм я усэ нэхъыфIхэм хуэбгъадэ зэрыхъунум. Пшыхьым кърихьэлIахэм къабгъэдэкIыу Беппаев МутIэлип зыхузогъазэ, ар къилъытэу, «Къэбэрдей-Балъкъэр Республикэм и цIыхубэ тхакIуэ» цIэ лъапIэр Бейтыгъуэным къыхуагъэфэщэну къигъэлъэгъуэну. Илъэс куэдкIэ Тхьэм ди япэ уригъэт, Сэфарбий!
Хьэгъэжей Миланэрэ Хьэгъэбанэ Каринэрэ Бейтыгъуэным и жыIэгъуэхэм къоджэ.
Адыгэ пщащэр къоджэ Сэфарбий хуитха усэм. Ацкъан Руслан игу къигъэкIыжащ Сэфарбий тхылъ тедзапIэм зэрыщыдэлэжьар икIи къыхигъэщащ нэхъыжьыфIу, ныбжьэгъуфIу къилъытэу ахэр гъащIэм къызэрыщызэдэгъуэгурыкIуэр. Ар Бейтыгъуэным ехъуэхъуащ гуфIэгъуэрэ дэрэжэгъуэрэ щымыщIэу куэдрэ тхуэпсэуну, тхуэузыншэну.
— СэркIэ щIэнгъуазэ пэлъытэщ гъащIэм и унэтIыныгъэ куэдым фIыуэ щыгъуазэ Сэфарбий. Ар бгъэныбжьэгъун папщIэ дуней псом къыщыхъу-къыщыщIэ хъыбархэм сыт щыгъуи хэпщIыкIыу гъащIэм удэбэкъуэн хуейщ. Абы къыхэкIыу куэдрэ дыщызэрымылъэгъуахэм деж Сэфарбий сызэрыIущIэнум зыхуэзгъэхьэзырын хуей мэхъу, — жиIащ Мэржэхъу Мухьэмэд. — Уи тхыгъэ купщIафIэхэмкIэ лъэпкъыр иджыри илъэс куэдкIэ дыбгъэгуфIэну, Сэфарбий! НыбжьыщIэхэр фыкъыхузоджэ Бейтыгъуэным и тхыгъэхэм, нарт пшыналъэхэм феджэну.
Кавказ Ищхъэрэм ГъуазджэхэмкIэ и институтым и доцент, культурологием и кандидат ЩауэцIыкIу Людмилэ еджакIуэхэм фIыщIэ яхуищIащ Бейтыгъуэным и гъащIэмрэ и гуащIэмрэ фIыуэ зэрыщыгъуазэм папщIэ. Зи юбилейр зыгъэлъапIэ нэхъыжьыфIым абы зыхуигъэзащ цIыхубэм къыхуаIэ лъагъуныгъэмрэ пщIэмрэ фIэмыкIуэду илъэс куэдкIэ лъэпкъым хуэпсэуну.
— Тхылъым, литературэм, ди IуэхущIапIэм Сэфарбий хуэдэу хуэпэж цIыху къэгъуэтыгъуейщ. Ар цIыху псэ къабзэм, гуапэм и щапхъэщ. Бейтыгъуэныр зэрысцIыхум срогушхуэ. Зи унагъуэм теубгъуа, абы и къыщхьэщыжакIуэ нэхъыжьыфIым узыншагъэ быдэ иIэу илъэс куэдкIэ ящхьэщытыну, мы дуней дахэм гу щихуэну Тхьэм жиIэ! — къыхигъэщащ Тхылъыр фIыуэ зылъагъухэм я Налшык къалэ зэгухьэныгъэм и унафэщI Шинкарёвэ Наталье.
«Шагъдий» ансамблыр къофэ.
ЗэIущIэм кърихьэлIахэр.
ХьэIупэ ДжэбрэIил фIыщIэ яхуищIащ пшыхьым кърихьэлIахэм я гукъыдэжыр къэзыIэта, я дэрэжэгъуэм хэзыгъэхъуа, республикэм и уэрэджыIакIуэ, пшынауэ, бэрэбэнауэ, къэфакIуэ ныбжьыщIэхэм. Композиторым гуапэ щыхъуащ щIэблэр макъамэмрэ гъуазджэмрэ зэрыхуэмыхамэр. Лъэпкъыр лъэпкъыу щыIэн папщIэ бзэр хъумэн зэрыхуейр и тегъэщIапIэу, абы егъэджакIуэхэмрэ еджакIуэхэмрэ къыхуриджащ анэдэлъхубзэм гулъытэ нэхъыбэ хуащIыну.
Пшыхьыр къызэзыгъэпэща, Налшык къалэ администрацэм ЕгъэджэныгъэмкIэ и департаментым и лIыкIуэ ЛIыIэщын Людмилэ зи юбилейр ягъэлъапIэм зыхуигъэзащ и лэжьыгъэфIхэмкIэ егъэджакIуэхэмрэ щIэблэмрэ дяпэкIи игъэгуфIэу псэуну.
Бейтыгъуэным и гъащIэмрэ и гуащIэмрэ ятеухуауэ къалэм и курыт еджапIэхэм щрагъэкIуэкIа мультимедиа зэпеуэм пашэ щыхъуахэр пшыхьым щагъэпэжащ. Сэфарбий и тхылъхэр тыгъэ яхуищIащ зэхьэзэхуэм къыхэжаныкIа еджакIуэхэмрэ абыхэм я егъэджакIуэхэмрэ икIи псалъэ гуапэхэр яхужиIащ зэIущIэр къызэзыгъэпэщахэмрэ абы зыкърезыгъэхьэлIахэмрэ.
ТЕКIУЖЬ Заретэ.
Сурэтхэр Къарей Элинэ трихащ.
